ສະຫະລັດ ເຕືອນຣັດເຊຍ ກ່ຽວກັບ ການບິນ ລາດຕະເວນ ໃກ້ຝັ່ງ ອາເມຣິກາ 
ສະຫະລັດ ສະແດງ ຄວາມວິຕົກກັງວົນ ເທື່ອໃໝ່ ກ່ຽວກັບການບິນ ລາດຕະເວນ ຂອງເຮືອບິນ ທະຫານຣັດເຊຍ ໃກ້ໆຊາຍແດນ ສະຫະລັດ.
ສະຫະລັດໄດ້ສະແດງຄວາມວິຕົກກັງວົນເທື່ອໃໝ່ກ່ຽວກັບຖ້ຽວບິນ ຂອງກອງທັບຣັດເຊຍ ໃກ້ໆຊາຍແດນສະຫະລັດ ແລະ ໄດ້ເຕືອນ ມົສກູໃຫ້ປະຕິບັດຕາມກົດໝາຍນາໆຊາດ ໃນການຖະແຫຼງສັ້ນໆ ເມື່ອວັນພະຫັດວານນີ້ ທ່ານນາງ Jen Psaki ໂຄສົກ ກະຊວງການຕ່າງປະເທດສະຫະລັດ ຮັບຮູ້ເຖິງ ຄວາມຈຳເປັນ ຂອງຣັດເຊຍໃນ ການເຝິກແອບທີ່ມີຂຶ້ນເປັນ ປະຈຳນັ້ນ ແຕ່ທ່ານນາງກໍເວົ້າວ່າ ຈຳນວນຖ້ຽວບິນ ໃກ້ໆທະວີບ ອາເມຣິກາເໜືອ ໄດ້ເພີ້ມຂຶ້ນເມື່ອສອງສາມເດືອນມານີ້ ແລະ ສະຫະລັດ ບໍ່ຖືວ່າ ສະພາບການທາງດ້ານຄວາມໝັ້ນຄົງ ຂອງ ຣັດເຊຍ ຕ້ອງການກິດຈະ ການໃນທຳນອງນີ້ ສະຖາບັນຕາໜ່າງຜູ້ນຳຂອງຢູໂຣບ ຫຼື European Leadership Network ທີ່ມີສຳນັກງານ ຢູ່ນະຄອນລອນດອນ ກ່າວວ່າ ເມື່ອຕົ້ນປີນີ້ ໄດ້ເຫັນເຮືອບິນລົບອາຍພົ່ນ ຂອງຣັດເຊຍ ທຳການຊ້ອມລົບຢູ່ໃກ້ໆການາດາ ແລະຕາມເຂດຊາຍຝັ່ງຂອງ ລັດແຄລີຟໍເນຍ ຄຳຖະແຫຼງຂອງທ່ານນາງ Psaki ແມ່ນມີຂຶ້ນຫຼັງຈາກການເຕືອນ ຂອງວັງເຄຣັມລິນເມື່ອ ໄວໆມານີ້ ທີ່ວ່າ ເຮືອບິນຖິ້ມລະເບີດໄລຍະໄກຂອງຣັດເຊຍ ຈະເລີ້ມບິນ ລາດຕະເວນແຕ່ ມະຫາສະມຸດອາກຕິກ ໄປຫາເຂດທະເລຄາຣິບບຽນ ແລະ ອ່າວເມັກຊິໂກ ລັດຖະມົນຕີ ກະຊວງປ້ອງກັນປະເທດຣັດເຊຍທ່ານ Sergei Shoigu ກ່າວວ່າ ການລາດຕະເວນໃໝ່ ນີ້ ແມ່ນພົວພັນກັບຄວາມຈຳເປັນ ທີ່ຈະຮັກສາ ການມີໜ້າຂອງກອງທັບຣັດເຊຍ ໃຫ້  ໃນອັນທີ່ປາກົດວ່າເປັນ ການອ້າງເຖິງການປະເຊີນໜ້າ ທີ່ເພີ້ມຄວາມເຄັ່ງຕຶງຂຶ້ນ ລະຫວ່າງມົສກູ ແລະ ບັນດາປະເທດຕາເວັນຕົກ ກ່ຽວກັບພວກ ກະບົດນິຍົມຣັດເຊຍ ໃນຢູເຄຣນ ສະຖາບັນຕາໜ່າງຜູ້ນຳຢູໂຣບ ກ່າວວ່າ ເຮືອບິນຣັດເຊຍ ໄດ້ບິນເຂົ້າໄປໃກ້ໆຫຼື ລ່ວງລະ ເມີດຕໍ່ເຂດອາກາດ ຂອງອົງການເນໂຕ້ ເກືອບ 40 ເທື່ອ ໃນໄລຍະ 8 ເດືອນຜ່ານມານີ້